God i kapsaitim grasia bilong Em moa moa long yumi.
Mi laik yumi mas klia gut olsem, dispela toktok long buk Efesus em i no bilong olgeta manmeri. Nogat. Em bilong yumi manmeri i bihainim tru Krais Jisas (lukim lain 1). Em bilong yumi i bin tanim bel na i bilipim na trastim wok God i bin mekim long dai bilong Jisas Krais. Na yupela i no tanim bel na i no bilipim na trastim Jisas, orait bilong yupela i gat narapela stori. Tasol, bilong mipela, mi tok pinis, tok i stap insait long buk Efesus em bilong mipela i bihainim tru Krais Jisas. Em olsem na, olgeta taim yumi skelim dispela buk Efesus yumi mas holim tingting long dispela.
Long lain 7-8 i gat dispela toktok, “God i kapsaitim grasia bilong Em moa moa long yumi.” Dispela tok “grasia” em i wanpela bikpela bikpela tok insait long Tok bilong God. Planti saveman bilong Tok bilong God ol i tok olsem, “Grasia em i namba wan tok i stap insait long Tok bilong God.” Ol i tok, “Grasia em i paslain long olgeta narapela tok i stap insait long Tok bilong God.” Na ol i bin tok olsem, “Ol Kristen ol i mas save long dispela grasia, na grasia i mas nambawan samting long laip bilong ol.”
Tasol, long Buk Baibel bilong P.N.G. yumi no inap lukim dispela tok “grasia” insait long em. Long wanem? Ol i bin lusim tok “grasia” na ol i putim tok “marimari” tasol. Long Tok bilong God i gat dispela tupela i toktok i stap insait long em. I gat marimari i stap na i gat grasia i stap. Tasol taim ol man i bin kamapim Buk Baibel ol i bin lusim tok “grasia” na ol i putim “marimari” tasol. Olsem na, taim God i tok “marimari” ol i bin putim marimari. Tasol, olgeta taim God i tok “grasia” ol i putim marimari tasol.
Tasol grasia em i nambawan toktok i stap insait long Tok bilong God na i no gutpela long yumi lusim. Long dispela as planti manmeri insait long P.N.G. ol i no save long grasia bilong God. Olsem na, taim mi tanim tok bilong buk Efesus mi bin kisim grasia i kam bek gen insait long Tok bilong God. Long wanem hap God i tok “marimari” mi putim marimari. Na long wanem hap God i tok “grasia” mi putim grasia.
Na grasia em i wanem samting?
Bai mi mekim sampela tok bokis bilong helpim yumi klia long dispela samting.
Sapos mi bungim wanpela man na mi givim em K50, na dispela K50 em i bekim bilong wanpela dinau mi bin kisim long em. Taim mi bekim dispela K50, orait mi mekim wanem kain pasin? Mi mekim grasia long em o mi mekim marimari long em o mi mekim narapela samting long em? Yu gat wanem tingting?
Yu save, mi bekim dinau tasol. Mi mekim stretpela pasin long em na mi bekim dinau. Dispela pasin em i stretpela pasin, dispela pasin em i gutpela pasin, tasol dispela pasin em i no grasia pasin na em i no marimari pasin.
Orait. Mi bungim narapela man. Dispela man i no gat gutpela klos na em i hangre nogut tru. Na mi no save long dispela man em i husat, tasol, mi pilim sori long em na mi givim em K50 bilong baim kaikai na ol sampela klos. Taim mi givim dispela mani long em, orait mi mekim wanem kain pasin?
Yu save, mi mekim marimari pasin long em. Mi pilim sori long dispela man i stap nogut na mi helpim em na mi givim K50 nating long em. Em olsem mi marimari long em.
Orait. Mi bungim narapela man. Em tu em i no gat gutpela klos na em i hangre nogut tru. Tasol, mi save long dispela man. Em i bin mekim pasin nogut long mi. Long bipo liklik em i bin hansapim mi long rot na em i stilim hanwas bilong mi na sampela mani bilong mi. Em i bin bagarapim meri bilong mi na ol pikinini bilong mi. Na tu, em save raun long ples na em save mekim tok nogut long mi. Em save daunim nem bilong mi na bagarapim mi.
Orait, mi bungim em na em i hangre nogut tru na klos bilong em i no gutpela, tasol mi helpim em na mi givim K50 nating long em. Orait mi mekim wanem kain pasin long em?
Mi mekim grasia pasin long em. Em i bin mekim birua pasin long mi tasol mi bin helpim em. Em i bin mekim pasin nogut long mi, tasol mi mekim gutpela pasin long em na mi helpim em. Dispela kain pasin em i grasia pasin.
Long fes man, mi mekim stretpela pasin long em – mi bekim mani mi bin kisim long dinau.
Long sekon man, mi mekim marimari pasin long em. Em i stap nogut na mi sori long em tasol na mi helpim em na mi givim sampela mani nating long em.
Na long namba 3 man, mi mekim grasia pasin long em. Em i no man nating olsem sekon man. Nogat. Em i bin mekim pasin nogut long mi na em i mekim birua pasin long mi na em i save tok baksait na daunim mi na egensim mi. Tasol, em i bagarap na mi helpim em. Mi mekim grasia long em.
Em i dispela pasin God i bin mekim long yumi. Efesus 1:7-8 i tok olsem, “God i kapsaitim grasia bilong Em moa moa long yumi.” God Em i mekim grasia long yumi. Em i kapsaitim grasia bilong Em long yumi. Em i mekim grasia pasin long yumi olsem dispela grasia pasin mi bin mekim long dispela namba 3 man.
Yumi mas klia olsem, yumi olsem dispela namba 3 man mi bin tok bokis long em. Yumi bin mekim birua pasin long God. Yumi bin givim baksait long Em na yumi mekim pasin nogut long em. Yumi bin tok bilas long Em na yumi bin bagarapim nem bilong Em.
Yu tingim. Yumi bin sakim tok bilong God. Yumi bin mekim pasin God i save hetim. Yumi amamas long yusim olgeta samting bilong God, tasol yumi no tok tenkyu long Em. Long strong bilong God yet yu stap laip, tasol yu bin pulim nus long God na yu tingim olsem, “Long strong bilong mi yet mi stap.” Yu bin rausim God long tingting bilong yu na long laip bilong yu. Yu bin rausim God na yu putim kastem pasin na tumbuna pasin i stap na yu bihainim ol dispela samting tasol. Pasin nogut i pulap long tingting bilong yumi na long laip bilong yumi. Yumi save long tok God i bin mekim, tasol yumi bin sakim na yumi bihainim laik bilong yumi yet.
Na taim yumi mekim ol kain pasin olsem, orait em olsem yumi tok, “God Em i samting nating.” Yumi putim yumi yet i go antap na yumi daunim God na God i stap olsem samting nating tasol long laip bilong yumi. Yumi manmeri i save egensim God.
Na yumi mas klia olsem, em i rait long God i ken i bel hat long yumi long ol dispela kain pasin yumi bin mekim. Em i rait long God i makim pe bilong sin em i dai na lus long hel. Yumi mas klia olsem, pe bilong ol dispela kain pasin yumi bin mekim em i no heven. Nogat tru. Pe bilong ol dispela pasin bilong yumi em i dai na lus long hel. Yumi no manmeri bilong heven. Nogat. Yumi manmeri bilong hel.
Yumi bin mekim nogut long God, yumi bin bagarapim nem bilong God, yumi bin daunim God, yumi bin kapsaitim God, yumi bin mekim birua pasin long God, yumi egensim God …..tasol God i helpim yumi. Dispela pasin em i grasia pasin.
God Em i klia long olgeta pasin nogut bilong yumi. God Em i klia hau yumi save kapsaitim Em na daunim nem bilong Em. Tasol, Em i bin makim yumi na pikim yumi bilong kamautim yumi long sin na dai. Dispela em i grasia bilong God. Em i bin pasim yumi long Krais bai yumi stap holi na i no gat asua long ai bilong Em. Dispela em i grasia bilong God. Em i bin adoptim yumi na mekim yumi pikinini bilong Em long femili bilong Em. Dispela em i grasia bilong God.
Long Efesus 1:7 yumi bin skelim hau God i bin givim dispela Pikinini Em i lavim tumas bilong baim pe bilong sin bilong yumi bilong God i ken i fogivim yumi. Blut bilong Jisas i bin kapsait bilong baim pe bilong ol dispela pasin nogut yumi bin mekim, na long dispela wei God i save fogivim olgeta sin bilong yumi. Dispela em i grasia bilong God.
Ol dispela pasin em i grasia bilong God! Dispela pasin i no God i bekim dinau. Nogat. Yu no ken i tingim olsem yumi mekim ol naispela na gutpela pasin na God i lukim na tingim olsem, “Mi mas bekim dispela gutpela pasin bilong ol na kisim bek ol.” Nogat. Dispela pasin God i mekim long yumi em i no God i bekim dinau.
Na tu, dispela pasin God i mekim long yumi em i no marimari pasin. Nogat. Yu no ken i tingim olsem yu gutpela man i stap, tasol yu kisim bagarap nating na God i sori long yu na helpim yu. Nogat. God i ken i sori long yumi, tasol dispela bagarap yumi kisim em i no kamap nating long yumi. Nogat. Yumi mekim sin pasin na yumi sakim tok bilong God na dispela pasin yumi yet i mekim i save bagarapim yumi.
Pasin God i mekim long yumi em i grasia pasin. Yumi egensim God na yumi mekim nogut long God, tasol God Em i mekim gutpela pasin long yumi na helpim yumi. Grasia pasin em i pasin we God i helpim yumi i bin mekim bikpela pasin nogut long Em.
Na yu tingim. Yumi manmeri long ples, yumi ken i sori long narapela manmeri na mekim marimari long em. Tasol, yumi no save mekim grasia pasin. Sapos haus bilong wanpela man i paia, orait yumi ken i sori long em na marimari long em na helpim em long kap spun plet samting. Tasol, sapos wanpela man i stap na em i bin mekim pasin nogut long yu na i bin tok baksait long yu na kapsaitim yu na daunim nem bilong yu, na sapos haus bilong dispela man i paia, orait yu no inap helpim em liklik – yu no inap mekim grasia long em. Nogat. Bai yu larim em i stap insait long hevi bilong em.
Tasol God i no mekim olsem long yumi. Nogat. Yumi bin mekim bikpela pasin nogut long Em, tasol stil Em i makim yumi na pasim yumi long Krais na Em i adoptim yumi na fogivim sin bilong yumi na mekim yumi pikinini bilong Em long femili bilong Em na Em i givim olgeta blesim bilong heven long yumi. Dispela i soim i yumi grasia bilong God.
Tasol i no dispela samting tasol. Nogat. God i bin salim Jisas na Jisas i bin dai long diwai kros na blut bilong Em i kapsait bilong tekewe sin bilong yumi na tekewe pe bilong sin bilong yumi na tekewe kot bilong sin bilong yumi. Dispela Man God i lavim tumas Em i dai bilong tekewe pe bilong ol dispela pasin nogut yumi save mekim. Long dispela as aposel Pol i tok long lain 7-8….. “Na dispela i soim yumi olsem God i kapsaitim grasia bilong Em moa moa long yumi.” Harim. Grasia bilong God i no liklik samting. Nogat tru. Em i bikpela samting moa moa moa yet.
Long dispela as tasol, ol saveman long Tok bilong God i bin tok olsem, “Grasia em i namba wan tok i stap insait long Tok bilong God.” Long dispela as tasol, ol i tok, “Grasia em i paslain long olgeta narapela tok i stap insait long Tok bilong God.” Long dispela as tasol ol i bin tok olsem, “Ol Kristen ol i mas save long dispela tok grasia, na grasia i mas nambawan samting long laip bilong ol.”
Grasia bilong God i nambawan samting, na yumi, yumi mas klia long grasia bilong God na tok tenkyu long grasia bilong God na litimapim nem bilong Em na lavim Em.
Mi laik skruim dispela tok liklik na mi laik soim yupela narapela samting long grasia bilong God. Em olsem na mi laik tokim yupela na soim yupela olsem….
Grasia bilong God i save tasim olgeta samting.
God i bin makim yumi na pasim yumi long Jisas bai Jisas i kisim ples bilong yumi, na Em i kisim pe bilong sin bilong yumi bai God i ken i fogivim yumi long sin bilong yumi. God i bin adoptim yumi na putim yumi insait long femili bilong Em. Ol dispela i soim olsem God i kapsaitim grasia bilong moa moa yet long yumi. Grasia bilong God i bin tasim ol dispela samting. Yumi save lukim hanmak bilong grasia bilong God long ol dispela samting.
Tasol, wantaim ol dispela samting, God i givim trupela save na tingting bilong Em yet long yumi. (Lukim lain 7-8 gen.) God Em i givim trupela save na tingting bilong Em long yumi – Em i givim bilip long yumi. Em i bin mekim wok insait long laip bilong yumi na Em yet i kamapim tanim bel na bilip na trastim long yumi.
Na long wanem as Em i mekim dispela long yumi? Em i mekim dispela long yumi bikos yumi yet yumi no fit long kamapim bilip long yumi yet. Yumi no gat strong long tanim bel. Yumi no gat het bilong bilipim tok bilong God. Yumi no tingting long trastim wok bilong Em. Sin i bin bagarapim het bilong yumi na tingting bilong yumi na bel bilong yumi na yumi no fit long tanim bel na bilipim na trastim na bihainim Jisas.
Lukim Efesus 2:1. “Bipo, yupela i stap insait tru long ol kainkain rong na sin, na spirit bilong yupela i no gat laip.”
Yumi no inap tanim bel na bilipim na trastim wok God i bin mekim long Jisas bikos yumi no gat laip insait long tingting na bel bilong yumi. Bodi bilong yumi i save wok, tasol yumi no gat laip i stap. I olsem tingting na bel bilong yumi i dai pinis long olgeta samting long sait bilong God. Long sait bilong sin yumi save gohet, tasol long sait bilong ol samting bilong God yumi olsem man i dai pinis – yumi no gat laip.
Na mi askim yupela, man i no gat laip bai i mekim wanem? Yu lukim wanpela man i dai pinis na mi askim yupela, Dispela detbodi i ken i mekim wanem? Em i ken i toktok o nogat? Nogat. Em i ken i kirap na wokabaut o nogat? Nogat. Em i ken i kisim kaukau na kaikai o nogat? Nogat. Em i ken i skelim sampela toktok yu mekim long em o nogat? Nogat. Long bel bilong em, em i ken i bilipim na trastim sampela toktok yu mekim long em o nogat? Nogat. Yu save, man i dai pinis i no inap mekim wanpela samting.
Na wankain olsem, taim yumi stap insait long ol kainkain rong na sin yumi no gat laip. Bodi bilong yumi i save wok. Tasol, tingting na bel bilong yumi – spirit bilong yumi – i no gat laip. Yumi dai pinis long olgeta samting long sait bilong God.
Em olsem na, sapos yumi dai pinis insait, orait hau na bai yumi harim tok bilong God na bihainim? Hau na bai yumi tanim bel? Hau na bai yumi skelim ol samting long dai bilong Jisas na bilipim na trastim? Bai yumi no inap tru bikos yumi no gat laip insait long yumi. Bodi i save wok, tasol yumi no gat laip insait long yumi. Yumi no gat strong. Yumi no gat pawa bilong harim tok bilong God na bilipim na bihainim.
Tasol, God Em i opim ai na ia na bel bilong yumi – Em i kamapim laip long yumi – Em i givim trupela save na tingting bilong Em long yumi – Em i givim bilip long yumi bai yumi bilipim na trastim na lavim na bihainim Em.
Na yumi mas save olsem, dispela tu em i grasia bilong God. Yumi bin pasim tingting bilong yumi i go long olgeta pasin God i save hetim, tasol God i givim nupela laip long yumi na Em i givim trupela save na tingting bilong Em long yumi, Em i givim bilip na trastim long yumi bai yumi bilipim na trastim na lavim na bihainim Em.
Dispela tu em i grasia bilong God. Grasia bilong God i save tasim olgeta samting. Pasin we God i kisim bek yu em i wok bilong God “long stat tu pinis”. Pasin we God i kisim bek yu em i grasia bilong God “long stat tu pinis”.
Em olsem na, sapos yu bin tanim bel na yu bilipim na trastim feitful wok bilong Jisas long diwai kros na yu lavim Em na bihainim Em, orait yu mas klia olsem, God i bin mekim grasia long yu na Em i givim dispela bilip long yu na long dispela as nau yu bilipim na trastim na lavim Em.
Na sapos God i bin mekim dispela samting long yu, orait yu ken i save olsem God i bin mekim ol narapela samting long yu tu. Yu ken i save God i bin makim yu long bipo tru na Em i bin pasim yu long Krais na Em i bin mekim yu holi na i no gat asua long ai bilong God na Em i bin adoptim yu na fogivim yu na mekim yu pikinini long femili bilong Em na Em i givim olgeta blesim bilong heven long yu. God i no inap wokim wanpela na lusim narapela. Nogat. Sapos Em i wokim wanpela, orait dispela i minim olsem Em i wokim olgeta. Olsem na, sapos Em i givim bilip long yu, orait yu ken i klia olsem God i bin wokim ol narapela samting long yu tu.
Olsem na, yumi i bihainim tru Krais Jisas, yumi ken i amamas moa moa yet. Long wanem? God i bin kapsaitim grasia bilong Em moa moa yet long yumi na Em i givim bilip long yumi wantaim olgeta narapela samting tu. Pasin bilong God bilong kisim bek yumi Em i wok bilong God “long stat tu pinis”, em i grasia bilong God “long stat tu pinis”.
Em olsem na, i no gat as long yumi apim yumi yet long ai bilong God na long ai bilong ol sampela manmeri. Na i no gat as long yumi apim nem bilong wanpela misin. Na i no gat as long yumi apim misin pasin na lotu pasin. Nogat. Bai yumi apim God na Jisas tasol. Bai yumi apim nem bilong God na Krais tasol. Bai yumi apim grasia bilong God na Jisas tasol.
Em tasol.
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn